حلب کی جنگ، 2024ء

29 نومبر 2024ء کو معارضہ سوریہ کا گروہ ہیئت تحریر الشام کچھ ترک حمایت یافتہ گروہوں کے ساتھ سوری فوج کے زیرِ قبضہ شہر حلب میں داخل ہوئے۔ جنگ بڑے پیمانے پر مزاحمتیوں کے حملے کے تیسرے دن شروع ہوئی۔ اس سے قبل کی جنگ کے بعد یہ پہلا موقع ہے کہ شہر میں لڑائی شروع ہوئی ہے، جو سنہ 2012ء میں شروع ہوئی تھی اور سنہ 2016ء میں ختم ہوئی تھی، جس میں بشار الاسد انتظامیہ نے مزاحمتیوں کو شہر سے باہر دھکیل دیا تھا۔

30 نومبر 2024ء کو مخالف گروہوں نے حکومت کی حامی افواج کے پسپاں ہونے کے بعد شہر کے بیشتر حصے پر قبضہ کر لیا۔ حلب پر بجلی کی رفتار سے قبضے کے ساتھ ہی مزاحمتیوں نے شمالی حماہ کے دیہی علاقوں میں قدم بڑھائے، حماہ کا پورا شہر بالآخر 5 دسمبر کو مزاحمتیوں کے قبضے میں آگیا۔

 پس منظر 
27 نومبر 2024ء کو تحریر الشام کی قیادت میں مزاحمتیوں نے شمال مغربی سوریہ (شام) میں حکومت کی حامی افواج کے خلاف کارروائی شروع کی۔ مارچ 2020ء کے ادلب جنگ بندی کے بعد یہ اپنی نوعیت کا پہلا حملہ ہے جس کے نتیجے میں معارضہ سوریہ (شامی حکومت مخالف) افواج نے درجنوں دیہاتوں پر تیزی کے ساتھ سے قبضہ کر لیا۔ کارروائی کے دوران، مزاحمتیوں نے مبینہ طور پر حلب اور ادلب کے صوبوں میں 70 مقامات پر قبضہ کر لیا اور تقریباً 10،000 عام شہری جنگ سے بچنے کے لیے شمال مغربی سوریہ کے ادلب کے دیہی علاقوں میں چلے گئے۔

 معرکہ 
 فتح حلب 
29 نومبر 2024ء کو مزاحمتی افواج کی حلب کے مضافات میں آمد ہوئی۔ انھوں نے خالصہ، محلہ راشدین اور خان طمان پر فتح کر لی، جہاں بشار فوج نے چار T-55 ٹینک چھوڑ گئے۔

دوپہر کے وقت، مزاحمتی دو کار بموں کے ذریعہ خود کش بم دھماکے کرنے کے بعد شہر کے حمدانیہ اور حلب جدید کے محلوں میں داخل ہوئے۔ دن کے آخری نصف میں، حکومت مخالف افواج نے شہر کے پانچ اضلاع، حمدانیہ، حلب جدید، 3000 اپارٹمنٹوں، ضلع جمیلیہ اور ضلع صلاح الدین پر قبضہ کر لیا۔ شہر کے مرکز سمیت شہر کے دیگر مقامات پر جھڑپوں کی اطلاع ملی۔ آدھی رات تک حکومت مخالف افواج نے سُکریہ، فرقان، اعظمیہ اور سیف الدولہ اضلاع کے کچھ حصوں پر قبضہ کر لیا تھا اور حلب کے مرکزی چوک سعد اللہ جابری پر کنٹرول حاصل کرنے کا دعویٰ کیا تھا۔

مرکزی محلوں میں مزاحمتیوں کی دراندازی کے چند گھنٹے بعد ہزاروں شہری مرکزی اثریا خناصر چوراہے سے ہوتے ہوئے شہر سے بھاگ گئے جن میں سے زیادہ تر لاذقیہ اور سلمیہ کی طرف جا رہے تھے۔

مزاحمتی افواج نے انخلاء کی تنبیہات جاری کرتے ہوئے حلب کے باسیوں کو خود کی حفاظت کے لیے مشرقی سمت جانے کی گزارش کی۔  سوریہ (شام) کے سرکاری میڈیا نے اطلاع دی کہ مزاحمتیوں کی طرف سے داغے جانے والے میزائل جامعہ حلب میں طلبہ کی رہائش گاہ پر گرے جس میں دو طلبہ سمیت چار افراد ہلاک ہو گئے۔

30 نومبر 2024ء کے اوائل میں، مزاحمتی افواج نے حلب کے قلعہ اور شہر میں حکومتی صدر دفاتر کے ساتھ ساتھ شہر کے "آدھے سے زیادہ حصہ" پر فتح حاصل کرلی۔ صبح تک، مزاحمتی افواج نے حلب کے بیشتر حصے پر قبضہ کر لیا تھا، انھیں بہت کم مزاحمت کا سامنا کرنا پڑا اور حکومت کے حامی فوجیوں کو سفیرہ کی طرف پسپائی پر مجبور ہونا پڑا۔  شمال مشرقی حلب کے چند محلوں پر سرکاری فوج اور ایرانی ملیشیا کا کنٹرول برقرار رہا۔ روسی افواج نے شہر کے ارد گرد کم از کم تین فوجی اڈوں کو خالی کر دیا۔

 سوری مزاحمتیوں اور سوری جمہوری افواج کے بیچ جھڑپیں 
کرد زیر قیادت سوری (شامی) جمہوری افواج کے حلب کے بین الاقوامی ہوائی اڈے اور ضلع شیخ نجار پر حکومت کی حامی افواج کے انخلاء کے بعد قبضہ کر لیا۔ کُرد زیر قبضہ محلہ شیخ مقصود میں دراندازی کو ناکام بنا دیا گیا اور 3 مزاحمتیوں کو قید کر لیا گیا۔ شام کے وقت مزاحمتیوں نے بغیر جھڑپوں کے حلب کے ہوائی اڈے کا کنٹرول سوری جمہوری افواج سے ہتھیا لیا۔ مبینہ طور پر روسی طیاروں کی طرف سے کیے گئے ایک فضائی حملے میں شہر میں 16 عام شہری ہلاک اور 20 زخمی ہوئے۔ شہر کے مضافات میں مزاحمتیوں کی کُمک پر دو دیگر فضائی حملوں میں 20 جنگجو مارے گئے۔

اس دن، شمالی اور مشرقی سوریہ (شام) کی خود مختار انتظامیہ نے حلب سے شمال مشرقی شام میں 2،892 پناہ گزینوں کے داخلہ کی سہولت فراہم کرنے کی اطلاع دی۔

1 دسمبر 2024 کو، تحریر الشام نے شہر کے مضافات میں حرارتی بجلی گھر، میدانی توپ خانہ کی درس گاہ اور فوجی تربیت کے ادارے پر قبضہ کر لیا۔ دریں اثنا، صنعتی ضلع شیخ نجار میں سوری وطنی فوج اور سوری جمہوری افواج کے درمیان جھڑپیں ہوئیں۔ اس کے ساتھ ساتھ سوری جمہوری افواج نے شمالی حلب کے دیہی علاقوں اور حلب کے شہر کے مرکز میں سڑکوں کو ملانے والے علاقوں کو بند کر دیا۔

اس دن کے بعد حلب اور تل رفعت میں مزاحمتیوں کی تیزی سے کامیابیوں کے جواب میں شمالی اور مشرقی شام کی خود مختار انتظامیہ نے جنگ کا اعلان کیا۔  مزاحمتیوں نے حلب میں کرد افواج سے مطالبہ کیا کہ وہ اپنے ہتھیاروں کے ساتھ شمال مشرق کی طرف نکل جائیں۔

یکم دسمبر کو روسی فضائیہ نے حلب یونیورسٹی ہسپتال پر فضائی حملہ کیا جس میں 12 افراد ہلاک اور دو صحافی زخمی ہوئے۔

2 دسمبر 2024 کو مزاحمتیوں نے سوری جمہوری افواج کے ہاتھوں سے شیخ نجار صنعتی علاقہ ہتھیا لیا اور ان کو مزید حلب کے جنوب کی جانب دھکیل دیا اور حلب شہر تک فوج کے اہم سپلائی روٹ کو منقطع کرنے کی کوشش میں خناصر پر قبضہ کر لیا۔

 رد عمل 
 : شامی عرب مسلح افواج نے حملے کو پسپا کرنے کے عزم کا اظہار کیا اور مزاحمتیوں پر اپنی پیش قدمی کے بارے میں "غلط معلومات" پھیلانے کا الزام لگایا۔ تاہم، بعد میں فوج نے شہر کے "بڑے حصوں" میں مزاحمتیوں کی کامیابیوں کو تسلیم کیا اور بتایا کہ اس کے "درجنوں" فوجی مارے گئے، جس سے وہ فوجیوں کی نئی پرابندی کرنے پر مجبور ہو گئے جس کا مقصد "حملہ آوروں کو الجھا کر دفاعی لائنوں کو مضبوط کرنا" اور "شہریوں اور فوجیوں کی جانیں محفوظ کرنا" تھا۔ یہ مبینہ طور پر جوابی حملہ کی تیاری بھی تھا، جبکہ شہر کے اندر مزاحمتیوں کے ہجوم کو فضائی حملوں کے ذریعے نشانہ بنایا گیا۔
 : وزیر خارجہ حقان فیدان نے یاد دہانی کی کہ ترکیہ حلب میں جاری لڑائیوں میں ملوث نہیں ہے۔ انھوں نے یہ بھی کہا کہ ان کی حکومت اپنی سرحد پر نقل مکانی کے ایک اور بحران سے بچنے کے لیے "اہم اقدامات" کر رہی ہے۔

 حوالہ جات 

زمرہ:2024ء میں سوری خانہ جنگی کی لڑائیاں
زمرہ:شہری جنگ
زمرہ:سوری خانہ جنگی کی لڑائیاں
زمرہ:سوری خانہ جنگی
زمرہ:حلب